Vladimir Gorev

Vladimir Efimovitx Gorev (; Velizh, Vitsebskeko oblasta, 1900 - Mosku, ) sobietar militarra izan zen, Espainiako Gerra Zibilean aholkulari moduan aritutakoa.

Biografia 
Gorev Velizh bielorrusiar herrian jaio zen, Vitsebskeko oblasta, garai hartan Errusiar Inperiokoa zena. Gaztaroan Armada Gorrian sartu eta Errusiako Gerra Zibilean (1918-1921) borroka-esperientzia handia pilatu zuen. Ondoren, jada SESBeko maila militarrean sartuta, Txina aldera 1927an hasitako gerra zibilean Txinako Alderdi Komunistaren milizien sobietizazio prozesua azkartzeko helburuarekin aholkulari bezala bidali zuten (Txinan "Nikitin" eta "Gordon" ezizenez ezaguna izan zen) .

SESBera itzultzean, Espainiako Gerra Zibila piztu ondoren, sobietar gobernuak Gorev "aholkulari militar" bezala bidali zuen Espainia errepublikarrera. Gorevek Madrilera 1936ko udazkenean agregatu militar bezala iritsi zenean, brigadako jeneral gradua zuen. Espainian "Sancho" ezizena jaso zuen. Vicente Rojo teniente koronelak Madrilgo guduan aholkulari militar bezala izan zuen presentzia goraipatu zuen, baita ondoren Iparraldeko Armadako Estatu Nagusiko buru zen Francisco Ciutat («Angelito» deitua) militar komunistak ere.

Ospe horri esker, 1937ko udaberrian iparraldeko fronte errepublikanora bidali zuten Kiril Jacksonen ordez. Iparraldeko frontean, berriz, Bilboko defentsan, euskal ofizialen txostenak ez ziren hain onak izan, eta haien merituak borroka horien taktika belikoan zalantzan jarri zituzten. Iparraldeko frontea erorita, Gorevek ez zuen lortu hesi frankistatik ihes egitea, eta, beste soldadu errepublikar askorekin batera, Asturiasko mendietan babestu zen, urte amaieran erreskatatua izatea lortu zuen arren. Berriro deitu zuten Madrilera, eta handik SESBra itzuli zen.

Jada bere aberrian, Gorev, Stalinen Purga Handiaren testuinguruan "traizio" susmoengatik 1938ko urtarrilak 25ean atxilotu zuten. 1938ko ekainaren 20an epaiketa sumarioa egin zioten, heriotza-zigorra ezarri eta egun berean fusilatu zuten. 1956an SESBeko gobernuak Gorev akusazioetatik birgaitu zuen.

Erreferentziak 

Sobietar Batasuneko militarrak
Espainiako Gerra Zibileko militarrak
Purga Handiaren biktimak
Moskun hildakoak
Leninen Ordenarekin sarituak